1.

predkladá Rade tieto odporúčania: EÚ v OSN a) vyprofilovať sa v systéme OSN ako úprimný zmierovateľ medzi záujmami a hodnotami rozličných členských zoskupení s cieľom podpory spoločného chápania a väčšej súdržnosti okolo troch úzko spätých pilierov, na ktorých OSN spočíva, pričom ide o mier a bezpečnosť, hospodársky a sociálny rozvoj a ľudské práva, b) zabezpečiť spolu s Komisiou systematické riešenie otázok súvisiacich s multilaterálnym programom v dvojstranných dialógoch, ktoré vedie EÚ a členské štáty EÚ s inými krajinami a regionálnymi zoskupeniami, c) spolu s novou vládou USA pozorne sledovať možnosti posilnenia spolupráce oboch partnerov na podporu ich spoločných priorít v OSN; Mier a bezpečnosť d) podporovať diskusiu, ktorú začal generálny tajomník OSN, Ban Ki-moon, o uplatňovaní zásady povinnosti chrániť (Responsibility to Protect - R2P), aby sa k tomto základnému kameňu doktríny OSN podarilo dosiahnuť posilnený konsenzus a vytvoriť k nemu operatívnejší prístup a aby sa odolávalo pokusom o zmenšenie jej rozsahu, e) zabezpečovať, aby sa počas uvedenej diskusie primerane zdôrazňoval preventívny charakter R2P a aby sa venovala primeraná pozornosť pomoci slabým a nestabilným krajinám pri rozvoji kapacít na to, aby dokázali znášať túto zodpovednosť, pričom sa treba osobitne zameriavať na regionálne subjekty ako na najefektívnejších partnerov v nestabilných situáciách, f) zabezpečovať, aby sa zásada R2P uplatňovala v krízových situáciách, keď príslušný štát prestáva chrániť svojich ľudí pred genocídou, vojnovými zločinmi, etnickými čistkami a zločinmi proti ľudskosti, g) podporovať Africkú úniu (AÚ) v ďalšom rozvoji jej kapacít krízového manažmentu a vyzývať aktérov EÚ, ako aj OSN, aby podporovali toto úsilie a prehlbovali spoluprácu s AÚ pri zabezpečovaní mieru a bezpečnosti na africkom kontinente, h) naliehavo vyzývať členské štáty EÚ, aby vyvíjali potrebné úsilie s cieľom uzavrieť rokovania o všeobecnom dohovore o medzinárodnom terorizme, Ľudské práva i) jasne vo všetkých rezolúciách, o ktorých sa rokuje a ktoré sa prijímajú na pôde Valného zhromaždenia OSN, presadzovať zásady medzinárodného humanitárneho práva a jednoznačne odsudzovať každé porušenie týchto zásad, najmä v súvislosti s bezpečnosťou humanitárnych pracovníkov OSN a iných organizácií, j) osloviť ďalšie regionálne zoskupenia s cieľom podporovať lepšiu informovanosť a lepšie porozumenie zásadám zakotveným vo vyhlásení o sexuálnej orientácii a pohlavnej identite, ktoré podporila EÚ a ktoré schválilo 66 členských štátov OSN, k) vyzvať generálneho tajomníka OSN, aby počas 65. zasadnutia Valného zhromaždenia OSN predložil správu o dodržiavaní zákazu ukladania trestu smrti mladistvým spolu s informáciami o počte mladistvých páchateľov, ktorí boli v súčasnosti odsúdení na trest smrti, a o počte páchateľov popravených za posledných päť rokov, l) začať pred revíziou Rady OSN pre ľudské práva v roku 2011 diskusiu zdôrazňujúcu vzájomné dopĺňanie sa medzi tretím výborom, medzivládnym orgánom Valného zhromaždenia OSN s univerzálnym členstvom a Radou OSN pre ľudské práva, ktorej zloženie je obmedzené a ktorej mandát je operatívnejší, m) vyzvať členské štáty, aby zvážili svoju účasť na Durbanskej hodnotiacej konferencii, ktorá sa uskutoční v apríli 2009 v Ženeve, ak sa počas nasledujúcich rokovaní pred konferenciou potvrdí prekročenie všetkých štyroch „červených čiar“ uvedených v návrhu záverečného dokumentu z 20. februára 2009, n) presadzovať a podporovať úsilie o zabezpečenie toho, aby systém sankcií OSN súvisiacich s terorizmom podliehal uplatňovaniu transparentných a spravodlivých postupov, najmä prostredníctvom zavedenia efektívneho postupu oznamovania a ustanovením nezávislého súdneho preskúmania v súlade s judikatúrou Súdneho dvora Európskych spoločenstiev, o) naliehavo vyzvať Bezpečnostnú radu OSN a jej protiteroristický výbor, aby spolupracovali s príslušnými orgánmi OSN zaoberajúcimi sa dodržiavaním ľudských práv s cieľom neustáleho monitorovania plnenia povinností podľa medzinárodného práva v oblasti ľudských práv, utečencov a humanitárneho práva, p) trvať na tom, aby všetci členovia OSN ratifikovali Rímsky štatút Medzinárodného trestného súdu, počnúc členmi Bezpečnostnej rady OSN, aby vzhľadom na hodnotiacu konferenciu Medzinárodného trestného súdu v roku 2009 aktívne podporovali úsilie o dosiahnutie dohody o stále nevyriešenej definícii zločinu agresie a podmienkach, na základe ktorých by Medzinárodný trestný súd mohol vykonávať svoju právomoc, ako sa ustanovuje v článku 5 ods. 2 Rímskeho štatútu, Reforma OSN q) podporovať pokračujúci proces smerom k dosahovaniu súladu medzi pokrokom dosiahnutým na úrovni krajín pri vykonávaní reformy Delivering as One a rozličnými obchodnými postupmi uplatňovanými v hlavných sídlach agentúr OSN a programov, ktoré doteraz brzdili úzku spoluprácu a koordináciu priamo na mieste, r) rozvíjať koordináciu v rámci EÚ vrátane koordinácie darcov vo vzťahu k agentúram, fondom a programom OSN na úrovni hlavných sídel, ako aj na úrovni krajín, vrátane účasti vo fondoch viacerých darcov pod vedením OSN, a rozširovať na úroveň agentúr a programov OSN dialóg, ktorý sa už dobre rozvinul so sekretariátom OSN, Životné prostredie s) podporovať diskusiu o nadchádzajúcej konferencii zmluvných strán Rámcového dohovoru OSN o zmene klímy (COP15) v Kodani v decembri 2009 s cieľom dosiahnutia konsenzu o prijatí novej medzinárodnej dohody o zmene klímy na obdobie po roku 2012 a o ďalšom postupe po jej prijatí; v tejto súvislosti sústrediť podporu na vytvorenie finančného a technologického balíka zameraného na rozvojové krajiny s cieľom ľahšieho získania ich súhlasu s novou záväznou dohodou, t) podporovať, aby nasledujúce Valné zhromaždenie OSN schválilo ucelenejšiu štruktúru celosvetového spravovania životného prostredia presadzovanú riadiacou radou/svetovým fórom ministrov životného prostredia programu OSN pre životné prostredie ako riadiaci systém, ktorý dokáže odolávať budúcim obrovským problémom, Celosvetové spravovanie u) zaujať popredné miesto v prebiehajúcej diskusii o globálnom spravovaní vrátane hospodárskeho a finančného riadenia s cieľom posilnenia mandátov a zlepšenia postupov Medzinárodného menového fondu a Svetovej banky a zároveň oživovať ECOSOC, v) využiť nasledujúce medzivládne rokovania o reforme Bezpečnostnej rady OSN vychádzajúce z rokovacieho poriadku Valného zhromaždenia OSN ako príležitosť na sústredenie sa na spoločné body a na dosiahnutie skutočného pokroku v súvislosti s objasnením právomocí Bezpečnostnej rady OSN vo vzťahu k ostaným orgánom OSN, s prijímaním nových stálych a nestálych členov, podľa možnosti na dočasnom základe, čo by posilnilo reprezentatívnosť a legitímnosť Bezpečnostnej rady OSN, a s prehodnotením pracovných metód Bezpečnostnej rady OSN, w) zdôrazňovať, že miesto EÚ v Bezpečnostnej rade OSN zostáva dlhodobým cieľom EÚ, Nešírenie jadrových zbraní a odzbrojenie x) podporovať podmienky na úspešnú hodnotiacu konferenciu zmluvných strán Zmluvy o nešírení jadrových zbraní, ktorá sa uskutoční v roku 2010, predovšetkým schválením a podporovaním navrhovaného modelového dohovoru o jadrových zbraniach; dosiahnuť konsenzus o navrhovanej zmluve o zákaze šírenia štiepnych materiálov; usilovať sa, aby Konferencia o odzbrojení prijala vecný pracovný program, aby sa tento orgán stal operatívnym; spolu s členskými štátmi OSN zamerať svoje úsilie na multilaterálnej a bilaterálnej úrovni na obnovenie ratifikácie Zmluvy o všeobecnom zákaze jadrových pokusov; a nakoniec ďalej podporovať úsilie zamerané na začatie rokovaní o Zmluve o ručných a ľahkých zbraniach, Reforma riadenia y) plne využívať svoj finančný vplyv v OSN, aby sa prostriedky z rozpočtu na roky 2010 – 2011 lepšie využívali na riešenie naliehavých operatívnych potrieb tejto organizácie a aby sa generálnemu tajomníkovi OSN zabezpečili väčšie právomoci v oblasti prideľovania ľudských zdrojov podľa potrieb a na základe operatívnych rozhodnutí prijatých príslušnými orgánmi OSN, najmä Bezpečnostnou radou OSN a Valným zhromaždením OSN, z) v súvislosti s diskusiami o revízii hodnotiacich ukazovateľov využívaných na rozdeľovanie výdavkov OSN stanoviť jasnú väzbu medzi lepším zastúpením v rozličných orgánoch OSN a spravodlivejším rozdelením finančného zaťaženia, aa) vypracovať koordinovanejšiu personálnu politiku EÚ v OSN s cieľom zabezpečiť väčšiu transparentnosť a účinnosť postupov prijímania zamestnancov a zabezpečiť, aby prijímacie podmienky zostali pre občanov EÚ aj naďalej dostatočne príťažlivé, Rozvojové ciele milénia (RCM) ab) zastávať v globálnom meradle vedúce postavenie pri oživovaní medzinárodného úsilia o splnenie záväzkov RCM v súvislosti s hromadiacimi sa dôkazmi o tom, že svetu sa nedarí plniť prísľuby spojené s RCM, ac) podporovať iniciatívu na vytvorenie pracovnej skupiny RCM na monitorovanie plnenia záväzkov v oblasti pomoci, obchodu, odpúšťania dlhov a prístupu k základným liekom a k technológii, ad) požadovať urýchlené zorganizovanie konferencie OSN na vysokej úrovni o svetovej finančnej a hospodárskej kríze a jej dôsledkoch na rozvoj, ako bolo dohodnuté počas konferencie o financovaní rozvoja v Dauhe v roku 2008, ae) pokračovať v diskusii týkajúcej sa iniciatívy Business Call to Action a uskutočňovania záväzkov v oblasti financovania a podpory úsilia o dosahovanie RCM, vrátane možností zvýšenia zodpovednosti podnikateľského sektora v tejto súvislosti, af) podporovať spolu so všetkými týmito iniciatívami uplatňovanie zásad ustanovených v Parížskej deklarácii o účinnosti pomoci a akčného programu z Akkry s cieľom zlepšenia kvality a poskytovania pomoci, ag) využiť 64. Valné zhromaždenie OSN ako príležitosť na predloženie správy o pokroku dosiahnutom pri plnení cieľov vytýčených v akčnom programe EÚ súvisiacom s RCM, ah) vyzvať Komisiu, aby predložila správu o pokroku dosiahnutom pri uplatňovaní zmlúv o RCM a aby vyzvala ďalších darcov na poskytovanie väčšej dlhodobej a predvídateľnej pomoci formou rozpočtovej podpory, Záverečné odporúčania ai) naliehavo vyzvať členské štáty EÚ, aby pokračovali v plnení záväzkov týkajúcich sa efektívneho multilateralizmu zabezpečením systematickej a pohotovej ratifikácie všetkých dohovorov a zmlúv OSN, aj) podporiť rozhodnutie prijaté Valným zhromaždením OSN v jeho uvedenej rezolúcii o spolupráci medzi OSN a Medziparlamentnou úniou o zaradení samostatného bodu do predbežného programu 65. zasadnutia Valného zhromaždenia OSN o spolupráci medzi OSN, národnými parlamentmi a Medziparlamentnou úniou pod podmienkou, že názov bodu bude obsahovať aj odkaz na regionálne parlamentné zhromaždenia, a podporiť rozpravu o tom, ako môžu poslanci, národné parlamenty a regionálne parlamentné zhromaždenia zohrávať aktívnejšiu úlohu v rámci OSN;